遊水陸院
作者：李流謙
朝代：宋

paragraphs: 深居毒歊煩，沸鼎遊羣魚。
金凉念何許，頗欲膏吾車。
行行有佳處，舍南得精廬。
方塘水泠泠，嘉樹陰疎疎。
寒光四圍之，氣象豁以舒。
清濁本相形，暑去不待除。
赤脚踏潺湲，褫带凌空虛。
杯盤固草草，言歸且徐徐。
山僧擅幽勝，意輕南面孤。
久矣不復貴，厭棄同污渠。
貴人便宴安，大第如清都。
華堂貯窈窕，高門列車徒。
往往慕閒曠，偶此樂有餘。
蛇蚿漫相憐，鵬鷃端異趨。
不如聽鳴禽，勸我提胡盧。